Pe Google Maps apare "Catedrala Prostirii Neamului Românesc“: Patriarhie: E un atentat.
Catedrala Mântuirii Neamului Românesc are pe Google Maps numele schimbat, iar la căutarea pe Google Earth, clădirea apare lângă construcţia propriu-zisă. Când scriu această știre, lăcașul de cult în construcţie apare în continuare pe hartă drept "Catedrala Prostirii Neamului Românesc“. Chiar și tu poți modifica date afişate în Google Maps, fiind la îndemâna oricărui internaut, și astfel de "glume“ apar mai des decât ne-am imagina.
Chiar și pe timp de epidemie, construcţia Catedralei Mântuirii Neamului Românesc rămâne un subiect popular de discuţie. Mai nou, pe harta virtuală, accesată zilnic de un număr semnificativ de oameni, Catedrala figurează, la momentul scrierii acestei ştiri, cu numele de "Catedrala Prostirii Neamului Românesc“. Reacția purtătorului de cuvânt al Patriarhiei, Vasile Bănescu, nu a întârziat să apară. El spune, citat de basilica.ro, că "recentul atentat pe Google Maps asupra numelui Catedralei Naţionale, ridicată în memoria celor mai buni dintre oamenii acestei ţări, eroii ei, este încă o probă a urii unora care, cu sau fără voia lor, ajung să compună câteva nuclee ideologice dur anticreştine / antiortodoxe din România“."Cine sunt cu adevărat aceşti oameni împuţinaţi de ură? Ce îi recomandă moral, profesional sau cultural pe aceşti «oameni noi» auto-situaţi dincolo de bine şi de rău cu piatra mereu în mână?“, se întreabă el.Sursă foto: Mediafax.